Repatrierea rezerelor de aur în România costă mai mult decât custodia timp de 20 de ani în banca Angliei, unde se află acum. BNR a făcut calculele și le-a transmis executivului, iar Guvernul a hotărât că nu susține aducerea aurului în țară.

Statul român ar ieși în pierdere dacă ar aduce aurul de la Londra. Calculele BNR arată că doar transportul și asigurarea ar costa 1,4 milioane de euro, mai mult decât custodia în banca Angliei timp de 20 de ani, potrivit Adevărul.ro.

În răspunsul trimis Guvernului, BNR arată că, anual, costul custodiei reprezintă 0,004% din valoarea aurului.

România are 103 tone de aur, care, la finalul anului 2018, valorau 3,7 miliarde de euro.

Aproximativ 60% din cantitate se află la Banca Angliei, dar în custodia BNR, ceea ce înseamnă că banca din Marea Britanie nu poate face nimic cu aurul României.

Legea privind repatrierea aurului a fost inițiată de Liviu Dragnea și Șerban Nicolae și presupune ca 90% din aurul României de la Londra să fie adus în țară. Inițiativa legislativă nu a fost susținută de președintele Klaus Iohannis și nici guvernul Orban nu este de acord cu repatrierea aurului.